Diari Oficial de la Generalitat Valenciana


Sumari del DOGV 2287, del 13-06-1994 (1994/831687)

ORDRE de 23 de maig de 1994, del conseller d'Agricultura, Pesca i Alimentació, per la qual es regula la concessió de beques en l'Institut Politècnic Marítim Pesquer de la Mediterrània d'Alacant.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/23/(3)/dof/vci/html**

### Dades del document

Número de DOGV
:   2287

Data del DOGV
:   13-06-1994

Secció del DOGV
:   DISPOSICIONS GENERALS

Número del document
:   1994/831687


Data del document
:   23-05-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 23 de maig de 1994, del conseller d'Agricultura, Pesca i Alimentació, per la qual es regula la concessió de beques en l'Institut Politècnic Marítim Pesquer de la Mediterrània d'Alacant. [94/3769]  
La Conselleria d'Agricultura, Pesca i Alimentació té encomanada dins de la Comunitat Valenciana la formació del sector nàutic pesquer. Aquesta formació es duu a terme en l'Institut Politècnic Marítim Pesquer de la Mediterrània, l'alumnat del qual cal ajudar econòmicament mitjançant l'oferta d'un sistema racional de beques dirigit a aquells que disposen de menys recursos econòmics.  
Per això, i per a una major agilitat i economia en l'aplicació anual d'aquest sistema de beques, s'estima convenient establir-ne una regulació general, de vigència indefinida, a través d'una ordre del conseller, d'acord amb el Decret 108/1992, de 6 de juliol, del Govern valencià, que regula la concessió de beques, i remetre's posteriorment a les convocatòries anuals que realitzarà el director general per delegació del conseller.  
Per això i fent ús de les facultats que tinc atribuïdes,  
ORDENE:  
Article primer  
La Conselleria d'Agricultura, Pesca i Alimentació concedirà beques, d'acord amb el que es disposa en aquesta ordre, per a la realització d'estudis de formació professional i educació permanent d'adults en l'Institut Politècnic Marítim Pesquer de la Mediterrània.  
Article segon  
1. Seran condicions generals per a ser beneficiari de les beques concedides per la Conselleria d'Agricultura, Pesca i Alimentació, les següents:  
a) Ser espanyol, qualsevol que siga el títol jurídic pel qual es posseesca la nacionalitat espanyola.  
b) No estar en possessió de cap títol acadèmic que habilite per a activitats professionals, tret que aquest títol supose un nivell o grau inferior al dels estudis que es pretenen realitzar o que aquests estudis siguen una especialització de la rama Marítima Pesquera.  
c) Que la beca sol·licitada siga per a estudis que tinguen la duració d'un curs acadèmic.  
2. Perquè l'alumne puga obtenir l'ajuda, caldrà, a més de complir els requisits establerts, que obtinga un ordre de prelació del seu dret que el situe dins del nombre de beques oferides per a aquesta finalitat.  
Article tercer  
Les beques es podran concedir pels conceptes següents: manutenció i allotjament.  
Els conceptes esmentats podran ser acumulables.  
Segons la disponibilitat pressupostària i en el supòsit que no es cobresquen totes les beques ofertes en una o l'altra modalitat, o bé per pèrdua de la condició de becari, l'import es podrà atribuir a la que dispose de candidats seleccionats per la comissió avaluadora.  
Article quart  
La beca per manutenció tindrà dos subconceptes:  
- Mitja manutenció. Comprendrà les despeses de menjar i es podrà concedir als alumnes que residesquen en una localitat situada en un radi d'entre 10 i 30 quilòmetres de l'institut.  
- Manutenció completa. Comprendrà les despeses de desdejuni, dinar i sopar, i es podrà concedir als alumnes que residesquen en una localitat a més de 30 quilòmetres de l'institut.  
Article cinquè  
La beca per allotjament es concedirà als alumnes que residesquen en una localitat a més de 30 quilòmetres de l'Institut.  
Article sisè  
La concessió de les beques es farà per ordre decreixent segons l'ordre de prelació establert per la comissió avaluadora.  
Article setè  
Els alumnes que en un curs acadèmic s'hagen beneficiat d'una beca podran continuar beneficiant-se'n en l'any acadèmic següent, per a un curs superior de la mateixa especialitat, sempre que se sol·licite i no s'haja incorregut en les faltes recollides en l'article quinze, on s'estableix la pèrdua total de la beca.  
Els alumnes que repetesquen curs quedaran exclosos del benefici de la beca per al curs acadèmic en què es produesca la repetició.  
Article vuitè  
Els criteris de valoració seran els següents:  
A. Valoració sócio-econòmica  
1. Es considerarà la renda anual de la unitat familiar per membre computable d'acord amb les situacions següents:  
a) Rendes inferiors al salari mínim interprofessional: 4 punts.  
b) Professionals del sector en actiu que abandonen el seu lloc de treball per seguir un curs oficial en l'Institut: 4 punts.  
c) Rendes compreses entre el salari mínim interprofessional i fins al doble d'aquest: 2 punts.  
d) Rendes superiors al doble i fins al quàdruple del salari mínim interprofessional: 1 punt.  
e) Rendes superiors al quàdruple del salari mínim interprofessional: 0,5 punts.  
Els estudiants que gaudesquen d'ingressos propis hauran d'acreditar, si s'escau, estar al corrent de les obligacions fiscals i front a la Seguretat Social.  
La concessió de beques serà incompatible amb altres subvencions o ajudes que puguen concedir-se per a la mateixa o similar activitat, procedent de qualsevol administració o ens públic. En aquest cas, el beneficiari haurà de comunicar-ho a la Conselleria d'Agricultura, Pesca i Alimentació.  
En general, els beneficiaris hauran de complir les obligacions legals establertes en l'article 47 del text refós de la Llei d'Hisenda Pública de la Generalitat Valenciana (Decret Legislatiu de 26 de juny de 1991, DOGV de 17.07.91).  
2. Existència de germans matriculats en el centre.  
a) Primer germà matriculat: 2 punts.  
b) Segon germà matriculat: 1 punt.  
c) Per cada germà següent matriculat: 0,5 punts.  
3. Criteris complementaris  
a) Condició d'orfandat de pare o mare: 1 punt.  
b) Condició d'orfandat absoluta: 2 punts.  
c) Família monoparental: 1 punt.  
d) Família nombrosa: 1 punt.  
e) Situació de desocupació o atur laboral sense subsidi del pare de família: 1 punt.  
f) Qualsevol altra circumstància familiar o personal que al paréixer de la Comissió Qualificadora meresca considerar-se: 1 punt.  
g) Persones amb família a càrrec seu: 2 punts.  
4. Per cada any d'embarcament: 1 punt.  
B. Valoració acadèmica  
1. Per a la valoració acadèmica dels aspirants, s'obtindrà numèricament la nota mitjana de les assignatures corresponents del curs immediatament anterior al que se sol·licita i s'aplicarà, per a les assignatures qualificades en segones convocatòries, un coeficient reductor d'1 punt.  
A l'efecte del còmput de la nota mitjana, es farà la transformació numèrica d'acord amb la tabla d'equivalències següent:  
- No presentat o anul·lació de convocatòria: 0 punts.  
- Insuficient o suspens: 2 punts.  
- Suficient o aprovat: 5 punts.  
- Bé: 6 punts.  
- Notable: 7 punts.  
- Excel·lent: 9 punts.  
- Excel·lent i matrícula d'honor: 10 punts.  
- Certificat d'escolaritat: 2 punts.  
- Graduat Escolar o BUP: 5 punts.  
2. Les titulacions i els certificats professionals de la rama Marítima Pesquera es valoraran, a l'efecte de nota mitjana, amb els criteris següents:  
- Títols de patró de 1ª classe de pesca litoral, patró de cabotatge, mecànic naval de 2ª classe, i bussejador professional de 2ª. Restringit: 6 punts.  
- Títols menors: 5 punts.  
En cap cas aquests títols no es podran acumular perquè siguen valorats.  
Article novè  
El director general de Producció Agrària i Pesca, per delegació del conseller d'Agricultura, Pesca i Alimentació, convocarà, per a cada curs acadèmic, la concessió de les beques i en fixarà el nombre i la quantia, que no podrà excedir del salari mínim interprofessional per a treballadors majors de 18 anys vigent en el moment de publicar-se la convocatòria.  
En la convocatòria es farà públic l'import global màxim de les beques i la línia de subvenció que les finança, d'acord amb la llei de pressupostos de l'exercici corresponent.  
Article deu  
1. Les instàncies es presentaran en l'Institut Politècnic Marítim Pesquer de la Mediterrània, carrer del Moll Pesquer, s/n, d'Alacant; en els serveis territorials de la Conselleria d'Agricultura, Pesca i Alimentació a Alacant, o per qualsevol conducte dels establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJ).  
2. El director general de Producció Agraria i Pesca fixarà el termini de presentació de les sol·licituds, que no serà inferior a quinze dies hàbils posteriors a la publicació de la convocatòria.  
Article onze  
Es crea la comissió avaluadora com a òrgan de naturalesa consultiva, en el si de la qual es comprovarà que les sol·licituds compleixen els requisits exigits i es classificaran d'acord amb els criteris de valoració establerts en aquesta ordre.  
Els acords de la comissió es prendran per majoria simple. S'alçarà acta de les sessions que celebre i dels acords que prenga.  
La comissió confeccionarà dues llistes, ordenades per puntuació, dels tipus de beques: una de mitja manutenció i l'altra de manutenció i allotjament, i proposarà a la Direcció General de Producció Agrària i Pesca la resolució que corresponga abans del 30 de setembre.  
En el cas que es produesca una baixa per qualsevol motiu, la direcció general podrà procedir a una nova assignació, seguint l'ordre preestablert per la comissió.  
La comissió avaluadora adaptarà el seu funcionament al que s'estableix en aquesta ordre i, de manera subsidiària, a la LRJ pel que fa a la composició i el funcionament dels òrgans col·legiats.  
Article dotze  
La comissió avaluadora estarà formada per:  
President: el director de l'institut.  
Secretari: el secretari de l'institut, amb veu però sense vot.  
Vocals:  
- Un representant de la Direcció General de Producció Agrària i Pesca.  
- El vicedirector.  
- El cap d'estudis.  
- El professor del Consell Escolar que haja estat nomenat per a formar part de la Comissió Econòmica.  
- Un representant dels pares d'alumnes en el Consell Escolar.  
- Un representant dels alumnes elegit d'entre els cinc que formen part del Consell Escolar.  
Article tretze  
El president de la comissió avaluadora ordenarà la publicació de la classificació, per ordre de prelació, en els taulers d'anuncis dels serveis territorials de la Conselleria d'Agricultura, Pesca i Alimentació d'Alacant, i en els de l'institut, perquè en el termini de 10 dies des de la publicació les persones interessades puguen formular davant la comissió les al·legacions que els convinguen.  
A la vista de la classificació realitzada per la comissió avaluadora i de les al·legacions presentades, el director general de Producció Agrària i Pesca elevarà al conseller d'Agricultura, Pesca i Alimentació una proposta de resolució sobre la concessió de les beques.  
La resolució de la convocatòria haurà de produir-se, com a màxim, el dia 30 d'octubre. La manca de resolució en aquest termini tindrà l'efecte de denegació de les beques sol·licitades.  
La resolució anterior i les que es puguen produir sobre concessió o revocació de beques es publicaran en el tauler d'anuncis de l'institut.  
Article catorze  
El pagament de les beques s'efectuarà a la fi de cada una de les nou mensualitats del curs acadèmic, amb el certificat previ del director de l'Institut en què acredite que l'alumne assisteix a classe amb regularitat i compleix les seues obligacions escolars.  
Article quinze  
Es perdrà la condició d'alumne becari en els casos següents:  
a) Quan l'alumne no es matricule en el curs corresponent o la matrícula siga condicional.  
b) Per falsedat de dades o falsificació de documents.  
c) Per pèrdua de la condició d'alumne de l'institut.  
d) Per faltes d'assistència a classe injustificades.  
e) Per baix rendiment escolar.  
f) Per sanció disciplinària.  
Article setze  
Es perdrà la condició d'alumne becari per faltes d'assistència injustificades quan el nombre d'aquestes siga superior al 50 per cent del nombre de dies lectius corresponents a un mes del curs acadèmic.  
A l'efecte d'aquest percentatge, es consideraran les faltes d'assistència de l'assignatura amb major quantitat de faltes.  
Es perdrà la condició d'alumne becari per baix rendiment acadèmic quan, una vegada realitzades les avaluacions primera o segona, l'alumne suspenga més de la meitat de les assignatures del curs.  
L'alumne que perda la condició de becari podrà recuperar-la per al tercer trimestre del curs acadèmic, si en la segona avaluació aprova el 75 per cent de les assignatures que la componguen i sempre que hi haja disponibilitat pressupostària.  
La proposta de revocació de la beca concedida es posarà de manifest a les persones interessades en el tauler d'anuncis de l'institut perquè, en el termini de deu dies, al·leguen el que estimen pertinent. Basant-se en açò, el director general de Producció Agrària i Pesca dictarà la resolució oportuna.  
DISPOSICIó ADDICIONAL  
Es delega el director general de Producció Agrària i Pesca per a l'exercici de la competència per a resoldre sobre la concessió de les beques i dictar la resolució a què fa referència el paràgraf segon de l'article tretze d'aquesta ordre.  
DISPOSICIó DEROGATòRIA  
Es deroga l'Ordre de 6 de maig de 1993, del conseller d'Agricultura i Pesca, per la qual es regulava la concessió de beques en l'Institut Politècnic Marítim Pesquer de la Mediterrània.  
DISPOSICIONS FINALS  
Primera  
S'autoritza la Direcció General de Producció Agrària i Pesca perquè dicte les disposicions necessàries per al compliment del que es disposa en aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 23 de maig de 1994.  
El conseller d'Agricultura, Pesca i Alimentació  
JOSEP MARíA COLL COMIN


Còpia Permalink ELI